Diari Oficial de la Generalitat Valenciana


Sumari del DOGV 4247, del 13-05-2002 (2002/4670)

RESOLUCIÓ de 20 de març de 2002, del conseller de Justícia i Administracions Públiques, per la qual es resol sotmetre a un període d'informació pública la petició de creació del Col·legi Oficial de Psicòlegs de la Comunitat Valenciana, per segregació del Col·legi Oficial de Psicòlegs d'àmbit nacional.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4247

Data del DOGV
:   13-05-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/4670


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 20 de març de 2002, del conseller de Justícia i Administracions Públiques, per la qual es resol sotmetre a un període d'informació pública la petició de creació del Col·legi Oficial de Psicòlegs de la Comunitat Valenciana, per segregació del Col·legi Oficial de Psicòlegs d'àmbit nacional. [2002/X4670]
  
L'article 7.3 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 11 del Decret 4/2001, de 8 de gener, del Govern Valencià, pel qual s'aprova el Reglament de desenvolupament, disposen que mitjançant llei de la Generalitat Valenciana i amb respecte a les competències de l'Estat, podran crear-se en l'àmbit de la Comunitat Valenciana, col·legis professionals per segregació d'altres d'àmbit superior al de la comunitat autònoma.
  
El Col·legi Oficial de Psicòlegs d'àmbit nacional, com a corporació professional de dret públic, amb personalitat jurídica pròpia, es va crear per Llei 43/1979, de 31 de desembre. Posteriorment, de conformitat amb l'article 21 dels seus estatuts, aprovats per Reial Decret 481/1999, de 18 de març, la Junta de Govern del Col·legi Oficial de Psicòlegs, va adoptar l'acord de segregació de les delegacions territorials.
  
Segons el que preveu la legislació bàsica en matèria de col·legis professionals, en concret, en l'article 4.2 de la Llei 2/1974, de 13 de febrer, de Col·legis Professionals, modificada per les lleis 74/1978, de 26 de desembre, i 7/1997, de 14 d'abril, i el Reial Decret Llei 6/2001, de 23 de juny, correspon a l'Estat realitzar l'esmentada segregació.
  
Així doncs, mitjançant el Reial Decret 1.902/2000, de 20 de novembre, es va disposar la segregació de les delegacions territorials del Col·legi Oficial de Psicòlegs d'àmbit nacional, i en el seu article únic, es va acordar la segregació de la Delegació de la Comunitat Valenciana, en l'àmbit territorial de la qual estan integrats els professionals que exerceixen a les províncies de València, Castelló i Alacant.
  
Tot i això, en la disposició addicional única de l'esmentat Reial Decret 1.902/2000, de 20 de novembre, s'establia que la segregació tindria efectivitat a partir de l'entrada en vigor de les normes autonòmiques de creació dels corresponents col·legis oficials territorials.
  
Igualment, la Delegació Territorial del Col·legi Oficial de Psicòlegs a la Comunitat Valenciana, amb data 21 de desembre de 1999, va adoptar l'acord de segregació i, alhora, sol·licitar davant dels òrgans competents de la Generalitat Valenciana en matèria de col·legis professionals, la demanda d'aprovació de la norma de creació d'aquest.
  
Atés que estem davant d'una professió que ja té la condició de professió col·legiada en l'àmbit nacional, l'interés públic en la creació per segregació del Col·legi Oficial que ens ocupa, radica, en el fet que l'efectivitat de la segregació de la Delegació del Col·legi Oficial de Psicòlegs a la Comunitat Valenciana i, per tant, l'adquisició de la seua capacitat d'obrar i la seua personalitat jurídica pròpia, està condicionada al fet que la Generalitat Valenciana, aprove la norma autonòmica de creació del Col·legi d'àmbit de la Comunitat Valenciana, i d'acord amb el que disposa el citat article 7.3 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, ha de ser creat per llei.
  
Per tot el susdit, en compliment del que disposa l'article 7.3 de la Llei 6/1997, de 4 de desembre, en relació amb l'article 12 del Decret 4/2002, de 8 de gener, del Govern Valencià, pel qual s'aprova el seu reglament de desenvolupament, és procedent sotmetre a informació pública la petició de creació del Col·legi Oficial de Psicòlegs de la Comunitat Valenciana, per segregació del Col·legi Oficial de Psicòlegs d'àmbit nacional.
  
En conseqüència, fent ús de les competències atribuïdes pel Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, i per l'article 12 del Decret 4/2002, de 8 de gener, del Govern Valencià, pel qual s'aprova el Reglament de desenvolupament de la Llei 6/1997, de 4 de desembre, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública per un termini d'un mes, la petició de creació del Col·legi Oficial de Psicòlegs de la Comunitat Valenciana, i publicar en l'annex d'aquesta resolució l'esborrany de l'avantprojecte de llei de creació, per tal que els titulars de drets o interessos legítims, individuals o col·lectius, que es consideren afectats per la creació de l'esmentat col·legi puguen formular les al·legacions que estimen pertinents en el termini indicat.
  
Segon
  
Les al·legacions a què fa referència l'apartat anterior, es presentaran en el Registre General d'aquesta Conselleria, siti al carrer Historiador Chabàs núm. 2 de València, 46228, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 20 de març de 2002.- El conseller de Justícia i Administracions Públiques: Carlos González Cepeda.
  
ANNEX
  
Esborrany d'avantprojecte de llei de creació del Col·legi Oficial de Psicòlegs de la Comunitat Valenciana per segregació del Col·legi Oficial de Psicòlegs d'àmbit nacional
  
Preàmbul
  
El Col·legi Oficial de Psicòlegs d'àmbit nacional, com a corporació professional de dret públic, amb personalitat jurídica pròpia, es va crear per Llei 43/1979, de 31 de desembre. Posteriorment, de conformitat amb l'article 21 dels seus estatuts, aprovats pel Reial Decret 481/1999, de 18 de març, la Junta de Govern del Col·legi Oficial de Psicòlegs, va adoptar l'acord de segregació de les seues delegacions territorials.
  
Segons el que preveu la legislació bàsica en matèria de col·legis professionals, en concret, en l'article 4.2 de la Llei 2/1974, de 13 de febrer, de Col·legis Professionals, modificada per les lleis 74/1978, de 26 de desembre, i 7/1997, de 14 d'abril, i el Reial Decret Llei 6/2001, de 23 de juny, correspon a l'Estat realitzar la citada segregació.
  
Així doncs, mitjançant el Reial Decret 1.902/2000, de 20 de novembre, es va disposar la segregació de les delegacions territorials del Col·legi Oficial de Psicòlegs d'àmbit nacional, i en el seu article únic, es va acordar la segregació de la Delegació de la Comunitat Valenciana, en l'àmbit territorial de la qual estan integrats els professionals que exerceixen a les províncies de València, Castelló i Alacant.
  
En la disposició addicional única de l'esmenat Reial Decret 1.902/2000, de 20 de novembre, s'establia que la segregació tindria efectivitat a partir de l'entrada en vigor de les normes autonòmiques de creació dels corresponents col·legis oficials territorials.
  
Igualment, la Delegació Territorial del Col·legi Oficial de Psicòlegs a la Comunitat Valenciana, amb data 21 de desembre de 1999, havia adoptat l'acord de segregació d'aquesta, i l'acord de presentar davant dels òrgans competents de la Generalitat Valenciana, en matèria de col·legis professionals, la demanda per a l'aprovació de la norma de creació d'aquest.
  
L'article 7.3 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 11 del Decret 4/2001, de 8 de gener, del Govern Valencià, pel qual s'aprova el seu Reglament de desenvolupament, disposen que mitjançant Llei de la Generalitat Valenciana i amb respecte a les competències de l'Estat, podran crear-se en l'àmbit de la Comunitat Valenciana, col·legis professionals per segregació d'altres d'àmbit superior al de la Comunitat Autònoma.
  
Atés que estem davant d'una professió que ja té la condició de professió col·legiada en l'àmbit nacional, l'interés públic en la creació per segregació del Col·legi Oficial que ens ocupa, radica, en el fet que l'efectivitat de la segregació de la Delegació del Col·legi Oficial de Psicòlegs a la Comunitat Valenciana i, per tant, l'adquisició de la seua capacitat d'obrar i la seua personalitat jurídica pròpia, està condicionada al fet que per la Generalitat Valenciana, s'aprove la norma autonòmica de creació del Col·legi d'àmbit de la Comunitat Valenciana, i d'acord amb el que disposa el citat article 7.3 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, ha de ser creat per llei.
  
Article 1. Creació
  
Es crea el Col·legi Oficial de Psicòlegs de la Comunitat Valenciana, per segregació del Col·legi Oficial de Psicòlegs d'àmbit nacional, com a corporació de dret públic amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
El Col·legi Oficial de Psicòlegs de la Comunitat Valenciana, agrupa els professionals que tenen la titulació de llicenciats en psicologia o les declarades equivalents a aquesta, pel Reial Decret 1954/1994, de 30 de setembre, o qualsevol altra disposició general que la regule. La integració ha de realitzar-se d'acord amb les lleis reguladores dels col·legis professionals.
  
DISPOSICIÓ ADDICIONAL
  
Única
  
A l'entrada en vigor d'aquesta Llei, el Col·legi Oficial de Psicòlegs de la Comunitat Valenciana, succeirà en totes les competències, drets i obligacions a la Delegació Territorial del Col·legi Oficial de Psicòlegs a la Comunitat Valenciana.
  
DISPOSICIONS TRANSITÒRIES
  
Primera
  
La Junta Rectora de la Delegació Territorial del Col·legi Oficial de Psicòlegs a la Comunitat Valenciana constituïda en Comissió Gestora, en el termini de sis mesos des de l'entrada en vigor de la present Llei, aprovarà uns estatuts provisionals del Col·legi Oficial de Psicòlegs de la Comunitat Valenciana, en els quals es regule la convocatòria i el funcionament de l'Assemblea Col·legial Constituent de la qual formaran part tots els col·legiats adscrits a la Delegació Territorial del Col·legi Oficial de Psicòlegs a la Comunitat Valenciana. La convocatòria serà publicada en el Diari Oficial de la Generalitat Valenciana.
  
Segona
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Psicòlegs de la Comunitat Valenciana i elegirà els membres dels òrgans col·legials de govern.
  
2. L'acta de l'Assemblea Constituent serà remesa a la Conselleria de Justícia i Administracions Públiques o al departament competent en matèria de col·legis professionals i inclourà la composició dels òrgans de govern i els estatuts del col·legi, perquè verifique la seua legalitat, la conseqüent inscripció registral i publicació en el Diari Oficial de la Generalitat Valenciana.
  
Tercera
  
Mentre no s'aproven els estatuts definitius previstos en la disposició transitòria segona d'aquesta llei, serà d'aplicació el Reial Decret 481/1999, de 18 de març, pel qual s'aproven els Estatuts Generals del Col·legi Oficial de Psicòlegs, en allò que no s'oposen a la Llei 6/1997, de 4 de desembre, de Consells i Col·legis Professionals de la Comunitat Valenciana, i al Decret 4/2002, de 8 de gener, del Govern Valencià.
  
DISPOSICIÓ FINAL
  
Única
  
Aquesta llei entrarà en vigor l'endemà de la publicació en el Diari Oficial de la Generalitat Valenciana.